Diari Oficial de la Generalitat Valenciana


Sumari del DOGV 7639, del 20-10-2015 (2015/8297)

RESOLUCIÓ de 13 d'octubre de 2015, del director general d'Administració Local, per la qual es publica la dissolució de la Mancomunitat de Serveis Socials del Comtat.
---------------------------------------------------------------------------------------------------------------------------------------------------------------------

### Dades del document

Número de DOGV
:   7639

Data del DOGV
:   20-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8297


Data del document
:   13-10-2015

Organisme emissor
:   Presidència de la Generalitat

Tipus de document
:   Resolució

Correcció d'errades

Anàlisi jurídica

 Descriptors 

:   * El Comtat
    * associació de municipis

RESOLUCIÓ de 13 d'octubre de 2015, del director general d'Administració Local, per la qual es publica la dissolució de la Mancomunitat de Serveis Socials del Comtat. [2015/8297]  
Antecedents  
La Mancomunitat de Serveis Socials del Comtat es va constituir per l'Orde de 12 de febrer de 2007, de la Conselleria de Justícia Interior i Administracions Públiques, per la qual es van homologar els seus estatuts per mitjà de la publicació en el Diari Oficial de la Comunitat Valenciana, de 28 de febrer de 2007.  
Des de la seua constitució, la Mancomunitat, inicialment conformada per dotze municipis, ha patit un procés continu de separació dels membres fins que, en l'actualitat, està composta únicament per tres dels membres fundacionals.  
Conseqüència d'un procés de separació tan acusat, el finançament dels fins de la mancomunitat i la seua gestió s'han vist dificultats i desnaturalitzats fins al punt de poder qualificar-se'n d'ineficaç la prestació mancomunada, la qual cosa ha conduït els membres a adoptar-ne l'acord de dissolució, la qual cosa va tindre lloc en el ple de 22 de febrer de 2012. En el mateix ple es va procedir a designar-ne la comissió liquidadora.  
Finalitzats els treballs de la comissió, la seua proposta de liquidació va ser aprovada mitjançant un acord plenari de 10 de juny de 2015, i es va acordar remetre l'expedient a la Generalitat per a la publicació en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010, de Règim Local de la Comunitat Valenciana.  
  
Fonaments jurídics  
Primer. La dissolució de les mancomunitats de municipis, està regulada en els articles 95 i 93 de la Llei 8/2010, de 23 de juny, de Règim Local de la Comunitat Valenciana, i en els estatuts de la Mancomunitat. Les causes de dissolució hauran de figurar en els estatuts de la Mancomunitat.  
Segon. L'article 95.1 de la Llei 8/2010, de 23 de juny, de Règim Local de la Comunitat Valenciana, disposa que el procediment de dissolució de les mancomunitats serà l'establit en l'article 93. apartats 2 a 4. L'article 94.1.k disposa que els estatuts de les mancomunitats contindran les causes de dissolució.  
Per la seua banda, els estatuts de la Mancomunitat actualment vigents disposen en l'article 29, com a causes de dissolució, la inviabilitat de la mateixa mancomunitat per separació dels membres (apartat 4) i l'acord del ple de la mancomunitat per majoria absoluta (apartat 2).  
  
Tercer. Analitzada la documentació, se'n dedueix que el procediment seguit s'adapta al que disposa l'article 93 de la Llei 8/2010, de 23 de juny, de Règim Local de la Comunitat Valenciana. L'acord d'iniciació del procediment de dissolució ha sigut adoptat per la majoria absoluta dels membres del seu ple, celebrat el 22 de febrer de 2012, segons es desprén del corresponent certificat del secretari de la mancomunitat, i en el mateix ple ha estat constituïda la comissió liquidadora. S'ha dut a terme el tràmit d'informació pública, s'han requerit els informes preceptius de la Direcció General d'Administració Local i de la Diputació Provincial de València, en ambdós casos favorables a la dissolució, i la proposta de dissolució ha estat aprovada definitivament pels ajuntaments de tots els municipis membres de la mancomunitat.  
  
Quart. Quant a les causes de dissolució, formalment consta l'acord del ple de la mancomunitat com a causa habilitant inclosa en els estatuts. Des d'una perspectiva material es considera prou justificada, per tal com de la memòria justificativa es desprén que la separació del 75 % dels membres inicials de la Mancomunitat desposseeix de justificació pràctica el manteniment de la forma mancomunada per a la prestació dels serveis inicialment assumits.  
En conseqüència, d'acord amb la legislació esmentada i, concretament, amb l'article 95 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 17.2.e del Decret 151/2015, de 18 de setembre, del Consell, pel qual s'aprova el Reglament Orgànic i Funcional de la Presidència de la Generalitat, resolc:  
  
Únic  
Publicar en el Diari Oficial de la Comunitat Valenciana la dissolució i liquidació de la Mancomunitat de Serveis Social del Comtat, en haver-se acreditat en l'expedient la legalitat de les actuacions.  
La part dispositiva de l'acord de liquidació es publica com a annex.  
  
Contra aquesta resolució podrà interposar-se un recurs d'alçada davant la Secretaria Autonòmica de Presidència, en el termini d'un mes de conformitat amb els articles 107 i 114 de la Llei 30/1992, de Règim Jurídic de les Administracions Públiques i Procediment Administratiu Comú. Si transcorre el termini donat i no s'hi ha interposat cap recurs, la resolució serà ferma amb caràcter general.  
En cas de tractar-se d'una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjuí que les persones interessades puguen exercir qualsevol altre recurs que, per al seu dret, estimen oportú.  
  
València, 13 d'octubre de 2015.- El director general d'Administració Local: Antoni Such Botella.  
  
  
  
ANNEX  
Acord del Ple de la Mancomunitat de Serveis Socials del Comtat, de 10 de juny de 2015, pel qual es liquida definitivament la mencionada mancomunitat:  
  
Liquidar definitivament la Mancomunitat de Serveis Socials el Comtat, amb efectes de 31 de desembre de 2014, i assignar tot el seu patrimoni i personal a l'Ajuntament de Cocentaina. L'Ajuntament de Cocentaina succeirà la Mancomunitat de Serveis Socials del Comtat en qualsevol obligació pendent de pagament per aquesta, així com en qualsevol deute o ingrés pendent de cobrament per part de la Mancomunitat de Serveis Socials del Comtat, en especial respecte dels ajuntaments que n'hagen format part.